Peter Pažický študoval na Konzervatóriu v Žiline u Dariny Švárnej a na VŠMU  
v Bratislave v triede prof. Mariána Lapšanského, u ktorého ukončil aj doktorandské štúdium.

Absolvoval interpretačné kurzy u Haliny-Czerny-Stefańskej, Eugena Indjica a Lazara Bermana.  
Je dvojnásobným laureátom Súťaže slovenských konzervatórií, Smetanovej súťaže v Hradci Králové, trojnásobným laureátom Chopinovej súťaže v Mariánskych Lázňach.

Na interpretačnej súťaži MŠ SR v Banskej Bystrici získal Cenu za najlepšiu interpretáciu sonáty W. A. Mozarta, na II. Medzinárodnej súťaži J. N. Hummela cenu Slovenského hudobného fondu za najlepšieho slovenského účastníka.

Významným bolo jeho účinkovanie v klavírnom duu s Alešom Solárikom, s ktorým získali významné ocenenia na viacerých slovenských a medzinárodných súťažiach – 1. cenu na Súťaži slovenských Konzervatórií a na Medzinárodnej Schubertovej súťaži pre klavírne duá  
v Jeseníku, 1. cenu na Medzinárodnej súťaži „Cittá di Marsala“ v Taliansku, a 1. cenu  
na Medzinárodnej súťaži zameranej na hudbu 20. storočia „Premio Valentino Bucchi“  
v Ríme. Slovenské klavírne duo sa následne predstavilo na mnohých slovenských,  
i európskych pódiách – v Rakúsku, Nemecku, Taliansku, v Rusku, Dánsku, na domácich  
i zahraničných festivaloch, realizovalo nahrávku pre britskú spoločnosť Chandos s dánskymi perkusionistami Safri duo a premiérovalo diela niekoľkých slovenských autorov.

Peter Pažický spoluúčinkoval so ŠKO Žilina, s Orchestrom Slovenského rozhlasu, rakúskou Jugend Filharmonie, Pražským komorným orchestrom, s Karlovarským symfonickým orchestrom, so Slovenským komorným orchestrom Bohdana Warchala a so Štátnou filharmóniou Košice. Realizoval nahrávky pre Slovenský rozhlas, Unison Records, Hudobné centrum, Slovenský hudobný fond a Pavlik Records, kde nahral CD s kompletným klavírnym dielom Jána Levoslava Bellu.

V jeho repertoári zaberá významné miesto tvorba Fryderyka Chopina. V zahraničí sa okrem európskych krajín predstavil recitálom na EXPO v čínskom Shanghaji. V posledných rokoch absolvoval v spolupráci so spevákmi niekoľko koncertných turné po Japonsku.

Naštudoval mnoho významných diel slovenských autorov pre koncerty Albrechtiny – združenia propagujúceho významné známe aj neznáme diela slovenských skladateľov, vystúpil na festivaloch Bratislavské hudobné slávnosti, Nová slovenská hudba a Viva Musica!,

Okrem koncertnej činnosti pedagogicky pôsobí na VŠMU, na Konzervatóriu v Bratislave a na Hudobnej a umeleckej akadémii Jána Albrechta v Banskej Štiavnici.